7เดือนกองหุ้นญี่ปุ่นกำไรสูงสุด17%
7 เดือนกองทุนหุ้นนอกพาเหรดแจกกำไรอู้ฟู่ “ญี่ปุ่น” แชมป์ 17% กองหุ้นไทยติดลบ 1.29-2.47%
5 ส.ค. 2558

7 เดือนกองทุนหุ้นนอกพาเหรดแจกกำไรอู้ฟู่ “ญี่ปุ่น” แชมป์ 17% กองหุ้นไทยติดลบ 1.29-2.47%
บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ผลตอบแทนจากการลงทุนในกองทุนรวมช่วง 7 เดือนแรก สิ้นสุดวันที่ 31 ก.ค. 2558 พบว่า กองทุนหุ้นต่างประเทศยังให้ผลตอบแทนเฉลี่ยสูงสุดและทิ้งห่างกองทุนหุ้นไทยที่ผลตอบแทนติดลบ โดยกองทุนหุ้นญี่ปุ่นให้ผลตอบแทนเฉลี่ยสูงสุดที่ 17.32%
สำหรับกองทุนหุ้นยุโรปให้ผลตอบแทนรองลงมาเฉลี่ยอยู่ที่ 16.26% ส่วนกองทุนหุ้นทั่วโลกเฉลี่ยอยู่ที่ 5.81% กองทุนหุ้นเอเชีย แปซิฟิก ยกเว้นญี่ปุ่นเฉลี่ยอยู่ที่ 5.72% กองทุนหุ้นสหรัฐ 5.54% และกองทุนหุ้นจีน 4.89%
ขณะที่กองทุนที่ลงทุนในหุ้นไทย อย่างกองทุนหุ้นขนาดกลางและเล็ก ผลตอบแทนเฉลี่ยติดลบ 2.47% และกองทุนหุ้นขนาดใหญ่ ผลตอบแทนเฉลี่ยติดลบ 1.29% และเมื่อเทียบกับผลตอบแทนของดัชนีตลาดหลักทรัพย์แห่งประเทศไทยในช่วงเวลาเดียวกันติดลบ 3.84% ซึ่งสะท้อนฝีมือผู้จัดการกองทุนของไทยที่ยังบริหารได้ชนะตลาด
อย่างไรก็ตาม กองทุนที่ให้ผลตอบแทนเฉลี่ยติดลบสูงสุดในช่วง 7 เดือนแรก คือ กองทุนน้ำมันติดลบ 19.86% กองทุนทองคำติดลบ 6.17%
สำหรับกองทุนตราสารหนี้ให้ผลตอบแทนลดลง ท่ามกลางอัตราดอกเบี้ยทั่วโลกยังอยู่ในระดับต่ำ รวมทั้งนักลงทุนจับตาการปรับขึ้นอัตราดอกเบี้ยของธนาคารกลางสหรัฐ (เฟด) ในครั้งแรกในปีนี้ โดยกองทุนตราสารหนี้ตลาดเกิดใหม่ผลตอบแทนติดลบ 1.52% ขณะที่กองทุนตราสารหนี้ทั่วโลกผลตอบแทน 0.71%
ด้านกองทุนตราสารหนี้ในประเทศ พบว่า กองทุนตราสารหนี้ระยะกลางและระะยะยาวให้ผลตอบแทนเฉลี่ยอยู่ที่ 1.86% กองทุนตราสารหนี้ระยะสั้นอยู่ที่ 1.55% และกองทุนรวมตลาดเงิน หรือมันนี่ มาร์เก็ต ผลตอบแทนเฉลี่ย 0.98% 
อย่างไรก็ตาม จากข้อมูลยังพบว่า กองทุนที่เน้นลงทุนในหุ้นกลุ่มอสังหาริมทรัพย์และกองทุนอสังหาริมทรัพย์ผลตอบแทนเฉลี่ยอยู่ที่ 7.13% 
นายกิตติคุณ ธนรัตนพัฒนกิจ นักวิเคราะห์กองทุน บริษัท มอร์นิ่งสตาร์ รีเสิร์ช (ประเทศไทย) กล่าวว่า กองทุนที่เน้นลงทุนในหุ้นกลุ่มอสังหาริมทรัพย์และกองทุนอสังหาริมทรัพย์ยังให้ผลตอบแทนที่โดดเด่นอย่างต่อเนื่อง ซึ่งเหมาะกับสภาวะการลงทุนที่มีความผันผวนทั่วโลก ซึ่งเป็นอีกทางเลือกที่น่าสนใจ 
ภาพ เอเอฟพี